94. schôdza NR SR - 10.deň - A. dopoludnia
Dátum: 2023-06-28
Poslanec: Cmorej, Peter (SaS)
Druh vystúpenia: Vystúpenie v rozprave

213. Už môžem? Ďakujem pekne, kolegovia, je to pozmeňujúci návrh na stranu a pol, takže stíhate prípadne kávičku alebo, alebo toaletu. A potom sa, prosím, vráťte, lebo ide o míľnik plánu obnovy, takže je to jedno hlasovanie. Veľmi rýchlo to odôvodním. Ide o kolíziu jedného paragrafu, ktorý sme riešili s rovnakou účinnosťou aj, aj v jednej novele, aj v druhej novele. Ja som to vyňal na osobitné hlasovanie, avšak neni možné vyňať na osobitné hlasova... na osobitné hlasovanie konkrétny podbod, takže musíme tú, tú, tú ostatnú časť dať novým pozmeňujúcim návrhom. Ďakujem, že sa po... pod to podpísal v podstate každý, kto bol v sále. Idem čítať pozmeňujúci a doplňujúci návrh. Pozmeňujúci a doplňujúci návrh poslanca Národnej rady Slovenskej republiky Petra Cmoreja k vládnemu návrhu zákona o premenách obchodných spoločností a družstiev a o zmene a doplnení niektorých zákonov (tlač 1557). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k návrhu zákona o premenách obchodných spoločností a družstiev a o zmenách a na doplnení niektorých zákonov. (Ruch v sále. Rečník sa obrátil k predsedajúcemu. Prerušenie vystúpenia predsedajúcim.) Pčolinský, Peter, podpredseda NR SR 214. Páni poslanci, utíšte sa, prosím vás. Cmorej, Peter, poslanec NR SR 215. V návrhu zákona navrhujem tieto zmeny a doplnenia. 1. V čl. XIV sa za bod 1 vkladajú nové body 2 až 7, ktoré znejú: 2. V § 5 sa odsek 7 dopĺňa písmenom q), ktoré znie: „q) nepeňažné plnenie nadobudnuté zamestnancom formou zamestnaneckých akcií ocenených v ich nominálnej hodnote alebo obchodného podielu na spoločnosti s ručením obmedzeným oceneného v hodnote vkladu zistenej podľa § 25a pripadajúceho na zamestnanca v súvislosti s výkonom závislej činnosti vykonávanej pre zamestnávateľa, ktorého akcie alebo obchodný podiel takto získal, ak 1. tento zamestnávateľ nevyplácal podiely na zisku (dividenda) zo zisku obchodnej spoločnosti odo dňa registrácie podľa § 49a a to až do zdaňovacieho obdobia, ktoré predchádza zdaňovaciemu obdobiu, v ktorom ich prvýkrát vyplatil a 2. tieto zamestnanecké akcie neboli a nie sú prijaté na obchodovanie na regulovanom trhu alebo na obdobnom zahraničnom regulovanom trhu,39) a to do konca zdaňovacieho obdobia, v ktorom bolo toto plnenie nadobudnuté zamestnancom.“ 3. V § 6 ods. 11 písm. c) sa za slová „hmotnom majetku“ vkladá čiarka a slová „a nehmotnom majetku“ sa nahrádzajú slovami „nehmotnom majetku a finančnom majetku“. 4. V § 8 ods. 5 písm. b) sa na konci čiarka nahrádza bodkočiarkou a pripájajú sa tieto slová: „to neplatí pre cenný papier nadobudnutý ako nepeňažné plnenie podľa § 5 ods. 7 písm. q) a § 9 ods. 1 písm. p),“. 5. V § 8 ods. 7 sa na konci pripájajú tieto slová: „okrem obchodného podielu nadobudnutého ako nepeňažné plnenie podľa § 5 ods. 7 písm. q) a § 9 ods. 1 písm. p)“. 6. V § 9 ods. 1 písm. i) sa za slová období... „v období 500 eur“ vkladá čiarka a slová „pričom toto oslobodenie sa nepoužije na príjmy z prevodu cenných papierov a príjmy z prevodu účasti (podielu) na spoločnosti s ručením obmedzeným, ktoré boli obchodným majetkom daňovníka, a príjmy z prevodu cenných papierov a príjmy z prevodu účasti (podielu) na spoločnosti s ručením obmedzeným nadobudnutých ako nepeňažné plnenie podľa písmena p) a § 5 ods. 7 písm. q)“. 7. V § 9 sa odsek 1 dopĺňa písmenami p) a r), ktoré znejú: „p) z nepeňažného plnenia nadobudnutého daňovníkom s príjmami podľa § 6 ods. 1 a 2 formou akcie ocenenej v jej nominálnej hodnote alebo obchodného podielu na spoločnosti s ručením obmedzeným oceneného v hodnote vkladu zistenej podľa § 25a pripadajúceho na daňovníka v súvislosti s jeho výkonom činnosti, z ktorej dosahuje príjmy podľa § 6 ods. 1 a 2 vykonávanej pre obchodnú spoločnosť, ktorej akcie alebo obchodný podiel takto získal, ak 1. táto obchodná spoločnosť nevypláca podiely na zisku (dividenda) zo svojho zisku odo dňa registrácie podľa § 49a, a to až do zdaňovacieho obdobia, ktoré predchádza zdaňovaciemu obdobiu, v ktorom ich prvýkrát vyplatila, a 2. tieto akcie neboli a nie sú prijaté na obchodovanie na regulovanom trhu alebo na obdobnom zahraničnom regulovanom trhu 39b), a to do konca zdaňovacieho obdobia, v ktorom bolo toto plnenie nadobudnuté týmto daňovníkom, r) z prevodu účasti (podielu) na spoločnosti s ručením obmedzeným podľa § 8 ods. 1 písm. f) po uplynutí troch rokov od jej nadobudnutia, okrem prevodu účasti (podielu) na spoločnosti s ručením obmedzeným nadobudnutého ako nepeňažné plnenie podľa § 5 ods. 7 písm. r) a § 9 ods. 1 písm. p) a prevodu účasti (podielu) na spoločnosti s ručením obmedzeným, ktoré boli obchodným majetkom daňovníka.“ Nasledujúce body sa primerane prečíslujú. 2. V čl. XIV sa, sa... (ruch v sále a zaznievanie gongu) na konci dopĺňa bod 26, ktorý znie: 26. Za § 52zzu sa vkladá § 52zzv, ktorý vrátane nadpisu znie: „§ 52zzv Prechodné ustanovenia k úpravám účinným od 1. januára 2024 (1) Ustanovenia § 5 ods. 7 písm. q) a § 9 ods. 1 písm. p) v znení účinnom od 1. januára 2024 sa použijú na nepeňažné plnenia nadobudnuté po 31. decembri 2023. (2) Ustanovenia § 9 ods. 1 písm. i) a r) v znení účinnom od 1. januára 2024 sa použijú na cenné papiere a obchodné podiely nadobudnuté po 31. decembri 2023.“ Tieto body nadobúdajú účinnosť 1. januára 2024, čo sa premietne do článku upravujúceho účinnosť zákona. Zároveň žiadam o vyňatie bodu 41 a 43 zo spoločnej správy na osobitné hlasovanie. Ďakujem, skončil som, takže budú vyňaté dva body na osobitné hlasovanie, ktoré sú kolízne s týmto pozmeňujúcim návrhom. Pán predsedajúci, možno nejakú dvojminútovú prestávku a môžem, môžem pokračovať.